title: 2011 m. sausio 20 d. Komisijos direktyva 2011/5/ES, kuria iš dalies keičiama Tarybos direktyva 91/414/EEB, kad būtų įtraukta veiklioji medžiaga himeksazolas, ir iš dalies keičiamas Sprendimas 2008/934/EB  Tekstas svarbus EEE

text:
21.1.2011

               LT

               Europos Sąjungos oficialusis leidinys

               L 18/34

         KOMISIJOS DIREKTYVA 2011/5/ES
   2011 m. sausio 20 d.
   kuria iš dalies keičiama Tarybos direktyva 91/414/EEB, kad būtų įtraukta veiklioji medžiaga himeksazolas, ir iš dalies keičiamas Sprendimas 2008/934/EB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
   kadangi:

               (1)

               Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos išsamios Direktyvos 91/414/EEB 8 straipsnio 2 dalyje nurodytos darbo programos trečiojo etapo įgyvendinimo taisyklės ir nustatytas veikliųjų medžiagų, kurias reikia įvertinti dėl to, ar reikia įtraukti į Direktyvos 91/414/EEB I priedą, sąrašas. Šiame sąraše yra himeksazolas.

               (2)

               Pagal Reglamento (EB) Nr. 1490/2002 11e straipsnį pareiškėjas per du mėnesius nuo vertinimo ataskaitos projekto gavimo atsisakė siūlymo įtraukti tą veikliąją medžiagą į Direktyvos 91/414/EEB I priedą. Todėl 2008 m. gruodžio 5 d. buvo priimtas Komisijos sprendimas 2008/934/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tų medžiagų, registracijos panaikinimo (4), kuriuo himeksazolas neįtrauktas į minėtą priedą.

               (3)

               Pirminis pranešėjas (toliau – pareiškėjas), vadovaudamasis Direktyvos 91/414/EEB 6 straipsnio 2 dalimi, pateikė naują paraišką prašydamas taikyti skubos tvarką, nustatytą 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (5), 14–19 straipsniuose.

               (4)

               Paraiška pateikta Suomijai, kuri Reglamentu (EB) Nr. 451/2000 paskirta ataskaitą rengiančia valstybe nare. Nustatytų skubos tvarkos terminų buvo laikytasi. Veikliosios medžiagos specifikacija ir nurodytos paskirtys yra tokios pat, kaip ir Sprendime 2008/934/EB. Paraiška taip pat atitinka kitus Reglamento (EB) Nr. 33/2008 15 straipsnyje nustatytus turinio ir tvarkos reikalavimus.

               (5)

               Suomija įvertino pareiškėjo pateiktus papildomus duomenis ir parengė papildomą ataskaitą. 2009 m. rugsėjo 17 d. ji šią ataskaitą pateikė Europos maisto saugos tarnybai (toliau – Tarnyba) ir Komisijai. Tarnyba pateikė papildomą ataskaitą kitoms valstybėms narėms ir pareiškėjui, kad jie pateiktų pastabų, ir gautas pastabas persiuntė Komisijai. Vadovaudamasi Reglamento (EB) Nr. 33/2008 20 straipsnio 1 dalimi ir Komisijos prašymu, 2010 m. lapkričio 4 d. Tarnyba pateikė Komisijai savo išvadas dėl himeksazolo (6). Vertinimo ataskaitos projektą, papildomą ataskaitą ir Tarnybos išvadas valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2010 m. lapkričio 23 d. pateikė kaip Komisijos himeksazolo peržiūros ataskaitą.

               (6)

               Atlikus įvairius tyrimus nustatyta, kad augalų apsaugos produktai, kurių sudėtyje yra himeksazolo, gali būti laikomi iš esmės atitinkančiais Direktyvos 91/414/EEB 5 straipsnio 1 dalies a ir b punktų reikalavimus, visų pirma dėl naudojimo paskirčių, kurios buvo išnagrinėtos ir išsamiai aprašytos Komisijos peržiūros ataskaitoje. Todėl tikslinga įtraukti himeksazolą į I priedą, siekiant užtikrinti, kad augalų apsaugos produktai, kurių sudėtyje yra šios veikliosios medžiagos, visose valstybėse narėse galėtų būti registruojami vadovaujantis tos direktyvos nuostatomis.

               (7)

               Neprieštaraujant tai išvadai tikslinga gauti daugiau informacijos tam tikrais konkrečiais klausimais. Direktyvos 91/414/EEB 6 straipsnio 1 dalyje nustatyta, kad medžiagos įtraukimas į I priedą gali priklausyti nuo tam tikrų sąlygų. Todėl tikslinga pareikalauti, kad pareiškėjas pateiktų papildomos informacijos, kuria būtų patvirtinami liekanų šakniavaisiuose pobūdis ir rizika grūdlesiams paukščiams ir grūdaėdžiams žinduoliams.

               (8)

               Prieš įtraukiant veikliąją medžiagą į I priedą, turėtų būti skiriamas tinkamas laikotarpis, per kurį valstybės narės ir suinteresuotosios šalys galėtų pasirengti laikytis dėl veikliosios medžiagos įtraukimo atsiradusių naujų reikalavimų.

               (9)

               Nepažeidžiant Direktyvoje 91/414/EEB apibrėžtų prievolių, įtraukus veikliąją medžiagą į I priedą, valstybėms narėms turėtų būti suteiktas šešių mėnesių laikotarpis nuo tos medžiagos įtraukimo, reikalingas galiojančiai augalų apsaugos produktų, kurių sudėtyje yra himeksazolo, registracijai persvarstyti, siekiant užtikrinti, kad būtų laikomasi Direktyvoje 91/414/EEB, ypač jos 13 straipsnyje nustatytų reikalavimų ir I priede išdėstytų atitinkamų sąlygų. Valstybės narės turėtų prireikus keisti, pakeisti naujomis arba panaikinti galiojančią registraciją vadovaudamosi Direktyvos 91/414/EEB nuostatomis. Nukrypstant nuo minėto galutinio termino, reikėtų nustatyti ilgesnį laikotarpį, per kurį laikantis Direktyvoje 91/414/EEB nustatytų vienodų principų dėl kiekvienos numatytos naudojimo paskirties būtų pateikiamas ir įvertinamas III priede nurodytas visas kiekvieno augalų apsaugos produkto dokumentų rinkinys.

               (10)

               Ankstesnė patirtis, įgyta į Direktyvos 91/414/EEB I priedą įtraukiant veikliąsias medžiagas, įvertintas remiantis 1992 m. gruodžio 11 d. Komisijos reglamento (EEB) Nr. 3600/92, nustatančio išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles (7), nuostatomis, rodo, kad gali kilti sunkumų išaiškinant galiojančių registracijų turėtojų pareigas, susijusias su galimybe naudotis duomenimis. Todėl, siekiant išvengti tolesnių sunkumų, būtina aiškiau apibrėžti valstybių narių pareigas, visų pirma – pareigą patikrinti, ar registracijos turėtojas gali naudotis tos direktyvos II priedo reikalavimus atitinkančiu dokumentų rinkiniu. Tačiau aiškiau apibrėžus esamas pareigas valstybėms narėms arba registracijos turėtojams naujų prievolių, palyginti su iki šiol priimtomis direktyvomis, kuriomis iš dalies keičiamas I priedas, neatsirastų.

               (11)

               Todėl tikslinga Direktyvą 91/414/EEB atitinkamai iš dalies pakeisti.

               (12)

               Sprendimu 2008/934/EB himeksazolas neįtrauktas į I priedą ir augalų apsaugos produktų, kurių sudėtyje yra tos medžiagos, registracija panaikinama 2011 m. gruodžio 31 d. Minėto sprendimo priede būtina išbraukti eilutę apie himeksazolą.

               (13)

               Todėl tikslinga Sprendimą 2008/934/EB atitinkamai iš dalies pakeisti.

               (14)

               Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 91/414/EEB I priedas iš dalies keičiamas pagal šios direktyvos priedą.
   2 straipsnis
   Sprendimo 2008/934/EB priedo eilutė apie himeksazolą išbraukiama.
   3 straipsnis
   Valstybės narės ne vėliau kaip 2011 m. lapkričio 30 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą bei tų nuostatų ir šios direktyvos atitikties lentelę.
   Tas nuostatas jos taiko nuo 2011 m. gruodžio 1 d.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   4 straipsnis
   1.   Valstybės narės, vadovaudamosi Direktyva 91/414/EEB, jei reikia, iki 2011 m. gruodžio 1 d. iš dalies keičia arba panaikina galiojančią augalų apsaugos produktų, kurių sudėtyje yra veikliosios medžiagos himeksazolo, registraciją.
   Iki tos dienos jos visų pirma tikrina, ar laikomasi tos direktyvos I priede nurodytų su himeksazolu susijusių sąlygų, išskyrus apibrėžtąsias tos veikliosios medžiagos įrašo B dalyje, ir ar registracijos turėtojas pagal tos direktyvos 13 straipsnyje išdėstytas sąlygas turi dokumentų rinkinį, atitinkantį tos direktyvos II priedo reikalavimus, arba gali juo naudotis.
   2.   Nukrypdamos nuo 1 dalies nuostatų, valstybės narės kiekvieną registruotą augalų apsaugos produktą, kurio sudėtyje himeksazolas yra vienintelė veiklioji medžiaga arba viena iš kelių veikliųjų medžiagų, kurios visos įtrauktos į Direktyvos 91/414/EEB I priedą ne vėliau kaip iki 2011 m. gegužės 31 d., iš naujo įvertina pagal Direktyvos 91/414/EEB VI priede nustatytus vienodus principus, vadovaudamosi tos direktyvos III priedo reikalavimus atitinkančiu dokumentų rinkiniu ir atsižvelgdamos į tos direktyvos I priedo įrašo, susijusio su himeksazolu, B dalį. Remdamosi tuo vertinimu, jos nustato, ar produktas atitinka Direktyvos 91/414/EEB 4 straipsnio 1 dalies b, c, d ir e punktuose nurodytas sąlygas.
   Tai nustačiusios valstybės narės:

               a)

               jei reikia, iš dalies keičia arba panaikina produkto, kurio sudėtyje himeksazolas yra vienintelė veiklioji medžiaga, registraciją ne vėliau kaip 2015 m. gegužės 31 d.; arba

               b)

               jei reikia, iš dalies keičia arba panaikina produkto, kurio sudėtyje himeksazolas yra viena iš kelių veikliųjų medžiagų, registraciją iki 2015 m. gegužės 31 d. arba iki tokiam keitimui ar panaikinimui skirtos dienos, nustatytos atitinkama direktyva ar direktyvomis, kuriomis atitinkama medžiaga ar medžiagos buvo įtrauktos į Direktyvos 91/414/EEB I priedą, pasirinkdamos vėliausią datą.

         5 straipsnis
   Ši direktyva įsigalioja 2011 m. birželio 1 d.
   6 straipsnis
   Ši direktyva skirta valstybėms narėms.

      Priimta Briuselyje 2011 m. sausio 20 d.

            Komisijos vardu

            Pirmininkas

         José Manuel BARROSO

      (1)  OL L 230, 1991 8 19, p. 1.

      (2)  OL L 55, 2000 2 29, p. 25.

      (3)  OL L 224, 2002 8 21, p. 23.

      (4)  OL L 333, 2008 12 11, p. 11.

      (5)  OL L 15, 2008 1 18, p. 5.

      (6)  Europos maisto saugos tarnyba. „Bendros peržiūros išvados dėl veikliosios medžiagos pesticido himeksazolo keliamos rizikos vertinimo“. EMST leidinys (2010 m.); 8(11):1653. [63 p.]. doi:10.2903/j.efsa.2010.1653. Pateikta www.efsa.europa.eu

      (7)  OL L 366, 1992 12 15, p. 10.

      PRIEDAS
      Direktyvos 91/414/EEB I priedo lentelės pabaigoje įrašoma:

                     Nr.

                     Įprastas pavadinimas, identifikavimo numeriai

                     IUPAC pavadinimas

                     Grynumas (1)

                     Įsigalioja

                     Įrašymo termino pabaiga

                     Konkrečios nuostatos

                     „318

                     Himeksazolas
                     CAS Nr.:

                        10004-44-1

                     CIPAC Nr: 528

                     5-metilizoksazol-3-olas (arba 5-metil-1,2-oksazol-3-olas)

                     ≥ 985 g/kg

                     2011 m. birželio 1 d.

                     2021 m. gegužės 31 d.

                     A   DALIS
                     Galima leisti naudoti tik kaip fungicidą cukrinių runkelių sėkloms granuliuoti profesionaliose sėklų apdorojimo patalpose.
                     B   DALIS
                     Įgyvendinant VI priede numatytus vienodus principus, atsižvelgiama į himeksazolo peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2010 m. lapkričio 23 d., išvadas, ypač į jos I ir II priedėlius.
                     Atlikdamos šį bendrą vertinimą, valstybės narės turi ypatingą dėmesį skirti:

                                 —

                                 su medžiaga dirbančių asmenų ir darbuotojų saugai. Registracijos sąlygose prireikus numatomos apsaugos priemonės,

                                 —

                                 grūdlesiams paukščiams ir grūdaėdžiams žinduoliams.

                           Prireikus, naudojimo sąlygose turėtų būti numatytos rizikos mažinimo priemonės.
                     Susijusios valstybės narės reikalauja, kad būtų pateikta informacijos, kuria būtų patvirtinami liekanų šakniavaisiuose pobūdis ir rizika grūdlesiams paukščiams ir grūdaėdžiams žinduoliams
                     Susijusios valstybės narės užtikrina, kad pareiškėjas tokią informaciją Komisijai pateiktų iki 2013 m. gegužės 31 d.“

         (1)  Daugiau informacijos apie veikliosios medžiagos tapatumą ir specifikaciją pateikta peržiūros ataskaitoje.


title: 2011 m. kovo 30 d. Komisijos direktyva 2011/37/ES, kuria iš dalies keičiamas Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių II priedas  Tekstas svarbus EEE

text:
31.3.2011

               LT

               Europos Sąjungos oficialusis leidinys

               L 85/3

         KOMISIJOS DIREKTYVA 2011/37/ES
   2011 m. kovo 30 d.
   kuria iš dalies keičiamas Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. rugsėjo 18 d. Europos Parlamento ir Tarybos direktyvą 2000/53/EB dėl eksploatuoti netinkamų transporto priemonių (1), ypač į jos 4 straipsnio 2 dalies b punktą,
   kadangi:

               (1)

               Direktyva 2000/53/EB draudžiamas švino, gyvsidabrio, kadmio arba šešiavalenčio chromo naudojimas transporto priemonių medžiagose ir dalyse, teikiamose rinkai po 2003 m. liepos 1 d., išskyrus šios direktyvos II priede nurodytais atvejais ir ten pat nurodytomis sąlygomis. Pagal Direktyvos 2000/53/EB 4 straipsnio 2 dalies b punktą Komisija, atsižvelgdama į mokslo ir technikos pažangą, turėtų reguliariai keisti tos direktyvos II priedą.

               (2)

               Direktyvos 2000/53/EB II priede išvardytos transporto priemonių medžiagos ir dalys, kurioms netaikomas tos direktyvos 4 straipsnio 2 dalies a punkte nurodytas draudimas. Iki minėtos išimties galiojimo pabaigos rinkai pateiktų transporto priemonių medžiagose ir dalyse, kurios išvardytos Direktyvos 2000/53/EB II priede, gali būti švino, gyvsidabrio, kadmio arba šešiavalenčio chromo.

               (3)

               Kai kurioms medžiagoms ir dalims, kuriose yra švino, gyvsidabrio, kadmio arba šešiavalenčio chromo, Direktyvos 2000/53/EB 4 straipsnio 2 dalies a punkte nurodytas draudimas ir toliau neturėtų būti taikomas, nes kol kas šių medžiagų naudojimo tose konkrečiose medžiagose ir dalyse techniniu arba moksliniu atžvilgiais neįmanoma išvengti. Todėl šių išimčių galiojimo pabaigos datą tikslinga nukelti, kol uždraustų medžiagų naudojimo bus galima išvengti.

               (4)

               Šiuo metu techniniu ir moksliniu atžvilgiais neįmanoma išvengti švino naudojimo automobilių termoelektrinėse medžiagose, esančiose prietaisuose, kurie naudojami išmetamam CO2 kiekiui mažinti panaudojant išsiskiriančią šilumą. Todėl toms medžiagoms laikinai neturėtų būti taikomas Direktyvos 2000/53/EB 4 straipsnio 2 dalies a punkte nurodytas draudimas.

               (5)

               Kai kurioms medžiagoms ir dalims, kuriose yra švino, gyvsidabrio, kadmio arba šešiavalenčio chromo, Direktyvos 2000/53/EB 4 straipsnio 2 dalies a punkte nurodytas draudimas ir toliau neturėtų būti taikomas nenustatant tokios išimties galiojimo pabaigos datos, nes kol kas šių medžiagų naudojimo tose konkrečiose medžiagose ir dalyse, kurios išvardytos tos direktyvos II priede, techniniu ir moksliniu atžvilgiais neįmanoma išvengti.

               (6)

               Direktyvos 2000/53/EB II priede nustatyta, kad atsarginėms dalims, kurios rinkai pateiktos po 2003 m. liepos 1 d. ir kurios naudojamos transporto priemonėse, rinkai pateiktose iki 2003 m. liepos 1 d., tos direktyvos 4 straipsnio 2 dalies a punkto nuostatos netaikomos. Taikant šią išimtį, transporto priemones, pateiktas rinkai iki toje straipsnio dalyje nustatyto draudimo įsigaliojimo, leidžiama remontuoti naudojant atsargines dalis, tenkinančias tokius pačius kokybės ir saugumo reikalavimus kaip dalys, kurios tose transporto priemonėse buvo sumontuotos iš pradžių.

               (7)

               Transporto priemonių, pateiktų rinkai po 2003 m. liepos 1 d. (tačiau iki Direktyvos 2000/53/EB II priede nurodytos konkrečios išimties galiojimo pabaigos), atsarginėms dalims ta išimtis netaikoma. Todėl tų transporto priemonių atsarginėse dalyse neturėtų būti sunkiųjų metalų, net jeigu jomis keičiamos dalys, kuriose sunkiųjų metalų buvo.

               (8)

               Tam tikrais atvejais neįmanoma suremontuoti transporto priemones naudojant kitas, o ne originalias dalis, nes reikėtų pakeisti visų transporto priemonės sistemų erdvines ir funkcines ypatybes. Kadangi tokių atsarginių dalių neįmanoma įmontuoti transporto priemonėse, kurių gamyklinėse dalyse yra sunkiųjų metalų, tokių transporto priemonių neįmanoma suremontuoti ir jas gali tekti sunaikinti pirma laiko. Todėl Direktyvos 2000/53/EB II priedą reikėtų iš dalies pakeisti, kad būtų leidžiamas tokių transporto priemonių remontas.

               (9)

               Todėl Direktyvą 2000/53/EB reikėtų atitinkamai iš dalies pakeisti.

               (10)

               Šioje direktyvoje numatytos priemonės atitinka 2006 m. balandžio 5 d. Europos Parlamento ir Tarybos direktyvos 2006/12/EB dėl atliekų (2) 18 straipsnio 1 dalimi įsteigto komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 2000/53/EB II priedas pakeičiamas šios direktyvos priedo tekstu.
   2 straipsnis
   Valstybės narės ne vėliau kaip iki 2011 m. gruodžio 31 d. priima įstatymus ir kitus teisės aktus, būtinus, kad būtų laikomasi šios direktyvos.
   3 straipsnis
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.

      Priimta Briuselyje 2011 m. kovo 30 d.

            Komisijos vardu

            Pirmininkas

         José Manuel BARROSO

      (1)  OL L 269, 2000 10 21, p. 34.

      (2)  OL L 114, 2006 4 27, p. 9.

      PRIEDAS

            „II PRIEDAS

               Medžiagos ir dalys, kurioms netaikomas 4 straipsnio 2 dalies a punktas

                        Medžiagos ir dalys

                        Išimties taikymo sritis ir galiojimo pabaigos data

                        Ženklinamos arba žymimos, kaip nurodyta 4 straipsnio 2 dalies b punkto iv papunktyje

                           Švinas kaip legiravimo elementas

                                    1a).

                                    Apdirbti skirtas plienas ir termiškai galvanizuotas plienas, kuriame švinas sudaro ne daugiau kaip 0,35 % svorio

                                    1b).

                                    Nepertraukiamu būdu galvanizuoto plieno lakštas, kuriame švinas sudaro ne daugiau kaip 0,35 % svorio

                        Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                                    2a).

                                    Apdirbti skirtas aliuminis, kuriame švinas sudaro ne daugiau kaip 2 % svorio

                        Kaip atsarginės dalys, skirtos iki 2005 m. liepos 1 d. rinkai pateiktoms transporto priemonėms

                                    2b).

                                    Aliuminis, kuriame švinas sudaro ne daugiau kaip 1,5 % svorio

                        Kaip atsarginės dalys, skirtos iki 2008 m. liepos 1 d. rinkai pateiktoms transporto priemonėms

                                    2c).

                                    Aliuminis, kuriame švinas sudaro ne daugiau kaip 0,4 % svorio

                            (2)

                                    3.

                                    Vario lydinys, kuriame švinas sudaro ne daugiau kaip 4 % svorio

                            (2)

                                    4a).

                                    Guolių korpusai bei įvorės

                        Kaip atsarginės dalys, skirtos iki 2008 m. liepos 1 d. rinkai pateiktoms transporto priemonėms

                                    4b).

                                    Variklių, pavarų ir oro kondicionavimo kompresorių guolių korpusai bei įvorės

                        2011 m. liepos 1 d. ir atsarginėms dalims, skirtoms iki 2011 m. liepos 1 d. rinkai pateiktoms transporto priemonėms

                           Dalyse esantis švinas ir švino junginiai

                                    5.

                                    Akumuliatoriai

                            (2)

                        X

                                    6.

                                    Vibraciniai amortizatoriai

                        Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                        X

                                    7a).

                                    Stabdžių vamzdelių, kuro vamzdelių, oro ventiliacijos vamzdelių elastomerų, važiuoklės elastomerinių ir (arba) metalinių dalių ir variklio tvirtinimo dalių vulkanizavimo medžiagos ir stabilizatoriai

                        Kaip atsarginės dalys, skirtos iki 2005 m. liepos 1 d. rinkai pateiktoms transporto priemonėms

                                    7b).

                                    Stabdžių vamzdelių, kuro vamzdelių, oro ventiliacijos vamzdelių elastomerų, važiuoklės elastomerinių ir (arba) metalinių dalių ir variklio tvirtinimo dalių vulkanizavimo medžiagos ir stabilizatoriai, kuriuose švinas sudaro ne daugiau kaip 0,5 % svorio

                        Kaip atsarginės dalys, skirtos iki 2006 m. liepos 1 d. rinkai pateiktoms transporto priemonėms

                                    7c).

                                    Jėgos pavarų elastomerų rišikliai, kuriuose švinas sudaro ne daugiau kaip 0,5 % svorio

                        Kaip atsarginės dalys, skirtos iki 2009 m. liepos 1 d. rinkai pateiktoms transporto priemonėms

                                    8a).

                                    Švinas lydmetaliuose, kurie naudojami elektros ir elektroninėms dalims prie elektroninių schemų plokščių tvirtinti, ir švinas, naudojamas dalių, išskyrus aliumininius elektrolitinius kondensatorius, antgalių apdailai, dalių jungtims ir elektroninių schemų plokštėse

                        Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                        X (1)

                                    8b).

                                    Švinas lydmetaliuose, kurie naudojami elektros sistemose, išskyrus litavimą elektroninių schemų plokštėse ar ant stiklo

                        Transporto priemonėms, kurių tipas patvirtintas iki 2011 m. sausio 1 d., ir toms transporto priemonėms skirtoms atsarginėms dalims

                        X (1)

                                    8c).

                                    Švinas aliumininių elektrolitinių kondensatorių gnybtų apdailoje

                        Transporto priemonėms, kurių tipas patvirtintas iki 2013 m. sausio 1 d., ir toms transporto priemonėms skirtoms atsarginėms dalims

                        X (1)

                                    8d).

                                    Švinas, naudojamas įlydymui į stiklą didelio oro srauto davikliuose

                        Transporto priemonėms, kurių tipas patvirtintas iki 2015 m. sausio 1 d., ir toms transporto priemonėms skirtoms atsarginėms dalims

                        X (1)

                                    8e).

                                    Aukštos lydymosi temperatūros lydmetaliuose (t. y. švino lydmetaliuose, kuriuose švino yra 85 % svorio arba daugiau) esantis švinas

                            (3)

                        X (1)

                                    8f).

                                    Švinas, naudojamas standartinių mikroschemų jungčių sistemose

                            (3)

                        X (1)

                                    8g).

                                    Švinas lydmetaliuose, skirtuose palaikyti reikiamą elektros įtampą tarp puslaidininkio modulio ir laikančios plokštės „Flip Chip“ tipo mikroschemų junginiuose

                            (3)

                        X (1)

                                    8h).

                                    Švinas lydmetaliuose, kurie naudojami šilumos skirstytuvams prie radiatorių tvirtinti galios puslaidininkių elementų rinkiniuose, kurių lustų dydis – bent 1 cm2 projekcinio ploto, o nominalus srovės tankis – bent 1 A/mm2 silicio lusto ploto

                            (3)

                        X (1)

                                    8i).

                                    Švinas lydmetaliuose, naudojamuose elektros sistemose ant stiklo, išskyrus litavimą ant sluoksniuotojo stiklo

                        Transporto priemonėms, kurių tipas patvirtintas iki 2013 m. sausio 1 d., ir toms transporto priemonėms skirtoms atsarginėms dalims (4)

                        X (1)

                                    8j).

                                    Švinas lydmetaliuose, naudojamuose lituoti ant sluoksniuotojo stiklo

                            (3)

                        X (1)

                                    9.

                                    Vožtuvų lizdai

                        Kaip atsarginės dalys, skirtos iki 2003 m. liepos 1 d. sukurtų variklių tipams

                                    10a).

                                    Elektrinės ir elektroninės dalys, kuriose švino yra stikle ar keramikoje, stiklo ar keramikos matricos mišinyje, stiklo keramikos medžiagoje arba stiklo keramikos matricos mišinyje.
                                    Ši išimtis netaikoma, kai švinas naudojamas:

                                                —

                                                lempučių stikle ir uždegimo žvakių glazūroje,

                                                —

                                                10b), 10c) ir 10d) skiltyse išvardytų dalių dielektriko keramikos medžiagoje.

                        X (5) (dalims, išskyrus variklių pjezoelementus)

                                    10b).

                                    Švinas, esantis kondensatorių, kurie yra mikroschemų arba diskrečiųjų puslaidininkių dalis, PZT tipo dielektriko keramikos medžiagoje

                                    10c).

                                    Švinas, esantis kondensatorių, kurių vardinė įtampa mažesnė kaip 125 V kintamosios srovės arba 250 V nuolatinės srovės, dielektriko keramikos medžiagoje

                        Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                                    10d).

                                    Švinas, esantis kondensatorių, kurie kompensuoja ultragarso sistemų jutiklių temperatūros nuokrypius, dielektriko keramikos medžiagoje

                            (3)

                                    11.

                                    Pirotechniniai įjungikliai

                        Transporto priemonėms, kurių tipas patvirtintas iki 2006 m. liepos 1 d., ir toms transporto priemonėms skirtoms atsarginėms dalims

                                    12.

                                    Švino turinčios termoelektrinės medžiagos automobilių elektros prietaisuose, kurie naudojami išmetamam CO2 kiekiui mažinti panaudojant išsiskiriančią.

                        Transporto priemonėms, kurių tipas patvirtintas iki 2019 m. sausio 1 d., ir toms transporto priemonėms skirtoms atsarginėms dalims

                        X

                           Šešiavalentis chromas

                                    13a).

                                    Korozijai atspari danga

                        Kaip atsarginės dalys, skirtos iki 2007 m. liepos 1 d. rinkai pateiktoms transporto priemonėms

                                    13b).

                                    Važiuoklės varžtų ir veržlių dangos, atsparios korozijai

                        Kaip atsarginės dalys, skirtos į rinką iki 2008 m. liepos 1 d. pateiktoms transporto priemonėms

                                    14.

                                    Kaip antikorozinė medžiaga gyvenamose priekabose įrengtų absorbcinių šaldytuvų anglinio plieno aušinimo sistemose, kurios yra ne daugiau kaip 0,75 % aušalo masės, išskyrus atvejus, kai įmanoma taikyti kitas aušinimo technologijas (pavyzdžiui, rinkoje yra gyvenamose priekabose naudoti tinkamų technologijų) ir kai tai nedaro neigiamo poveikio aplinkai, sveikatai ir (arba) vartotojų saugai.

                        X

                           Gyvsidabris

                                    15a).

                                    Dujošvytės lempos, naudojamos priekiniams žibintams

                        Transporto priemonėms, kurių tipas patvirtintas iki 2012 m. liepos 1 d., ir toms transporto priemonėms skirtoms atsarginėms dalims

                        X

                                    15b).

                                    Liuminescencinės lempos, naudojamos prietaisų skydeliuose

                        Transporto priemonėms, kurių tipas patvirtintas iki 2012 m. liepos 1 d., ir toms transporto priemonėms skirtoms atsarginėms dalims

                        X

                           Kadmis

                                    16.

                                    Elektrinių transporto priemonių akumuliatoriai

                        Kaip atsarginės dalys, skirtos iki 2008 m. gruodžio 31 d. rinkai pateiktoms transporto priemonėms

               Pastabos:

                        —

                        leidžiama, kad homogeninėje medžiagoje didžiausia švino, šešiavalenčio chromo ir gyvsidabrio koncentracija sudarytų iki 0,1 % svorio, o kadmio – iki 0,01 % svorio,

                        —

                        pakartotinai naudoti transporto priemonių, kurios buvo pateiktos rinkai iki draudimo išimties galiojimo laikotarpio pabaigos, dalis leidžiama be apribojimų, nes 4 straipsnio 2 dalies a punktas joms netaikomas,

                        —

                        atsarginėms dalims, kurios pateiktos rinkai po 2003 m. liepos 1 d. ir skirtos iki 2003 m. liepos 1 d. rinkai pateiktoms transporto priemonėms, 4 straipsnio 2 dalies a punkto nuostatos netaikomos (6).

         (1)  Išmontuoti, jei pagal 10a) įrašą viršijama vidutinė 60 g vienai transporto priemonei riba. Taikant šį punktą neatsižvelgiama į elektros prietaisus, gamintojo neįrengtus gaminant.

         (2)  Ši išimtis peržiūrima 2015 m.

         (3)  Ši išimtis peržiūrima 2014 m.

         (4)  Ši išimtis peržiūrima iki 2012 m. sausio 1 d.

         (5)  Išmontuoti, jei pagal 8 įrašo a–j punktus viršijama vidutinė 60 g vienai transporto priemonei riba. Taikant šį punktą neatsižvelgiama į elektros prietaisus, gamintojo neįrengtus gaminant.

         (6)  Ši nuostata netaikoma ratų balansavimo svareliams, elektrinių motorų angliniams šliaužikliams ir stabdžių antdėklams.“